VIGAN CITY, Mayo 30 (PIA) – Uray ti Ilocos Sur, a maibilang a kangrunaan nga agmulmula iti tabako a birhinya, saan a pinakawan ti nakaru a bara ti panawen a maaw-awagan iti “El Nino Phenomenon” ta dinidigrana dagiti pagay, mais, uray tabako ken piskarya.
Daytoy ti imbutaktak ni Provincial Agricultural Officer Teofilo Quintal bayat ti naangay a “Media Forum” iti Kapitolio itay lawasna a nagreport iti pimsaakan daytoy nabara a paniempo iti kalgaw gappuanan iti makunkuna a “Climate Change.”
“Gapu iti daytoy makasinit a bara ti panawen, napasamak ti fish kill, nadidigra dagiti piskaria, timpaw dagiti simkil a tilapia ken bangus iti Caoayan,” kinuna ni Quintal.
Kinuna ti opisial ti Department of Agriculture nga umabot iti P300,000 ti gatad dagiti timpaw a natay a bangus ken tilapia dita Caoyan, partena ti Cabugao ken Magsinga gapu iti daytoy a nakaru a bara ti panawen a mabalin nga agpaut pay inggana iti Abril 2015.
“Nasken a makali dagitoy a karayan a nakaikapetan dagitoy a fish cages tapno umadalem,” kinuna ni Quintal numan pay inkiddawna a mapasardeng koman dagiti mapaspasamak nga illegal a panagkalap a mangdadael ti kabaybayan.
Malaksid iti apektona kadagiti piskarya, kinunana a nadidigra pay dagiti kataltalonan a namulaan iti mais ken pagay pakairamanan dagiti natnateng numan pay imbilinna kadagiti municipal agriculturists iti nadumaduma nga ili nga isubmitirda koman ti reportda maipanggep iti apektona ti “El Nino” kadagiti mulmula.
Kiniddaw pay ti Provincial Agriculturist a nasken koma nga agin-inut ti danum dagiti padana nga Ilokano ta amangan no mapasamak ti panagrasion ti danum kas iti mapaspasamak iti Metro Manila no kumaru ti apekto ti Climate Change.
Kabayatanna iti Burgos, inreport ni Provincial Veterinarian Dr. Joey Bragado a gapu iti pannaka- “heat stroke”, dua a baka ti natay gapu iti nakaru a pudot iti kabanbantayan.
Inwaragawag met ni Administrador Edgardo Zaragoza iti National Tobacco Administration (NTA) a gapu iti kinakurang iti padanum naapektaran ti kalidad dagiti apit a tabako iti Ilokos isu nga iti daytoy tiempo ti tudtudo, agpamula ti ahensia iti kaykayo iti kabanbantayan. (MCA/BPP/PIA- 1 Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn